ইরানে ইসরায়েলের হামলার খবর, ইস্পাহানে ড্রোন ধ্বংস
‌ইরানে হামলা করেছে ইসরায়েল, এ বিষয়ে জানেন এমন তিনজন বার্তা সংস্থা রয়টার্সকে এ খবর জানিয়েছেন। শুক্রবার ইরানের রাষ্ট্রীয় সংবাদ মাধ্যমে দেশটির মধ্যাঞ্চলের নগরী ইস্পাহানের একটি বিমানঘাঁটির কাছে তিনটি ড্রোন ধ্বংস করার কথা জানানো হয়েছে।তবে দেশটি বিদেশি হামলার শিকার হয়নি বলে দাবি করেছেন ইরানি কর্মকর্তারা।আর যুক্তরাষ্ট্রের দুই কর্মকর্তার বরাত দিয়ে আন্তর্জাতিক সংবাদ মাধ্যমগুলোতে ইসরায়েল ইরানে হামলা করেছে বলে খবর প্রকাশ পেয়েছে।নাম প্রকাশে অনিচ্ছুক একজন রয়টার্সকে বলেছেন, যুক্তরাষ্ট্র এ হামলার সঙ্গে জড়িত নয়। তবে হামলার আগে ইসরায়েল ওয়াশিংটনকে এ বিষয়ে জানিয়েছিল।ইরানের এক কর্মকর্তা রয়টার্সকে বলেছেন, ইরানে কোনো ক্ষেপণাস্ত্র হামলা হয়নি। ইরানের আকাশ সুরক্ষা ব্যবস্থা সক্রিয় হওয়ার কারণে ইস্পাহান বিমানঘাঁটির কাছে বিস্ফোরণের আওয়াজ পাওয়া গেছে।ইরানের রাষ্ট্রীয় টেলিভিশনে বলা হয়, “মধ্যরাতের ঠিক পরপর ইস্পাহানের আকাশে তিনটি ড্রোন দেখা যায়। আকাশ সুরক্ষা ব্যবস্থা সক্রিয় হয়ে আকাশেই ওই ড্রোনগুলোকে ধ্বংস করে।”
আরো পরে জানানো হয়, ইস্পাহানের পরিস্থিতি স্বাভাবিক রয়েছে এবং ভূমিতে কোনো বিস্ফোরণ ঘটেনি বা ক্ষয়ক্ষতি হয়নি।ইসরায়েলি সামরিক বাহিনীর পক্ষ থেকে এখন পর্যন্ত এ বিষয়ে কোনো মন্তব্য করা হয়নি।
গত শনিবার রাতে ইরান থেকে ইসরায়েলকে লক্ষ্য করে তিন শতাধিক ড্রোন ও ক্ষেপণাস্ত্র ছোড়া হয়। ইসরায়েলে ইরানের ওই নজিরবিহীন হামলার পর বিশ্ব রাজনীতিতে চরম উত্তেজনা বিরাজ করছে। ইরানের হামলার জবাব দিতে ইসরায়েল যেকোনো সময় চিরশত্রু দেশটিতে হামলা চালাতে পারে বলে ধরণা করা হচ্ছিল। যদিও যুক্তরাষ্ট্রসহ ইসরায়েলের পশ্চিমা মিত্ররা তেল আবিবকে ইরানের বিষয়ে সংযত হতে অনুরোধ করেছে।শুক্রবার ইস্পাহানের আকাশে যে তিনটি ড্রোন ইরান ধ্বংস করেছে সেগুলো ইসরায়েলই পাঠিয়েছিল কিনা তা এখনও নিশ্চিত হওয়া যায়নি। তবে, ওই ঘটনার সঙ্গে সঙ্গে রাজধানী তেহরানসহ বেশ কয়েকটি নগরীর আকাশ সীমা বন্ধ করে দিয়েছিল ইরান।
বিবিসি জানায়, এয়ারলাইন ফ্লাইদুবাই থেকে তখন কয়েকটি সংবাদ মাধ্যমে বলা হয়, তারা শুক্রবার ইরানগামী তাদের সব ফ্লাইট বাতিল করতে চলেছে। সেইসঙ্গে দুবাই থেকে তেহরানগামী তাদের একটি উড়োজাহাজ মাঝপথ থেকে দুবাই ফেরত এসেছে।এর কয়েকঘণ্টা পর ইরান জানিয়েছে, ইরানের আকাশে যে বিশৃঙ্খলার সৃষ্টি হয়েছিল তার অবসান হয়েছে এবং সব বিমানবন্দরের কার্যক্রম পুনরায় স্বাভাবিকভাবে চলছে।ইরানের বেসামরিক বিমান পরিবহন সংস্থাও বলেছে, দেশের বিভিন্ন বিমানবন্দরে বিমান চলাচলের উপর যে নিষেধাজ্ঞা জারি হয়েছিল তা তুলে নেওয়া হয়েছে।

ইরানে কোনো ক্ষেপণাস্ত্র হামলা হয়নি। দেশটির আকাশ সুরক্ষা ব্যবস্থা সক্রিয় হওয়ার কারণে ইস্পাহান বিমানঘাঁটির কাছে বিস্ফোরণের আওয়াজ পাওয়া গেছে বলে দাবি করেছেন ইরানি এক কর্মকর্তা।